ОБРАЗЛОЖЕЊЕ 

I. ПРАВНИ ОСНОВ ЗА ДОНОШЕЊЕ СМЕРНИЦА

Правни основ за доношење овог закључка садржан је:
· у члану 34. став 7. Закона о планском систему („Службени гласник РС“, број 30/18) којим је прописано да надлежни предлагач може, имајући у виду резултате консултација које спроводи током израде документа јавних политика, донети одлуку да у радну групу за израду тог документа укључи репрезентативне представнике заинтересованих страна и циљних група.
· у члану 43. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, 
број 08/19) којим предлагач документа јавне политике, односно прописа у радну групу за израду документа јавне политике, односно прописа по правилу именује представнике циљних група и осталих заинтересованих страна, које су учествовале у процесу консултација, у циљу уважавања резултата консултација у поступку израде тог документа, односно прописа.
· у члану 43. став 3. Закона о Влади („Службени гласник РСˮ, бр.  55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон), којим је прописано да Влада, када не доноси друге акте, доноси закључке.

II. СВРХА ДОНОШЕЊА СМЕРНИЦА

Уредбом о Канцеларији за сарадњу са цивилним друштвом („Сл. гласник РС“, број 26/10) утврђен је делокруг рада Канцеларије за сарадњу са цивилним друштвом (у даљем тексту: Канцеларија), којим је као једна од основних и најзначајнијих делатности предвиђено старање о усклађеном деловању органа државне управе и подстицање сарадње органа државне управе са удружењима и другим организацијама цивилног друштва (у даљем тексту: ОЦД). Ове активности укључују, између осталог, и иницирање доношења прописа и других општих аката којима се уређује положај удружења и других ОЦД, као темеља изградње демократског, инклузивног и солидарног друштва.
У духу Закона о планском систему Републике Србије (у даљем тексту: Закон о планском систему) и других реформских корака Владе Републике Србије у правцу унапређења процеса креирања јавних политика и доношења прописа, Канцеларија је припремила Предлог смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа (у даљем тексту: Смернице) уз техничку подршку пројекта ГИЗ „Подршка реформи јавне управе у Србијиˮ.
Смернице су засноване на одредбама члана 34. став 7. Закона о планском систему, које предвиђају могућност укључивања заинтересованих страна које су учествовале у процесу консултација у рад радних група за израду докумената јавних политика, односно прописа (у даљем тексту: радна група). Наведене одредбе додатно су прецизиране чланом 43. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика у складу са којим предлагач документа јавне политике, односно прописа у радну групу по правилу именује представнике циљних група и осталих заинтересованих страна, које су учествовале у процесу консултација, у циљу уважавања резултата консултација у поступку израде тог документа, односно прописа, као и ставом 2. истог члана којим Републички секретаријат за јавне политике и Канцеларија могу да сугеришу предлагачу да у радну групу укључи одређене заинтересоване стране и циљне групе.
Такође, учешће ОЦД у радним групама дефинисано је Смерницама за укључивање организација цивилног друштва у процес доношења прописа („Сл. гласник РСˮ, број 90/14) као виши ниво двосмерног процеса путем којег су представници ОЦД активно укључени у процес израде прописа.
Сврха Смерница је да уреде и подстакну укључивање заинтересованих страна и циљних група, пре свега ОЦД, у радне групе и друга радна тела која формирају органи управе и тиме обезбеде њихову партиципацију у што ранијој фази процеса одлучивања. Истовремено, њима се настоји усмерити рад органа државне управе у правцу даљег унапређења укључивања организација цивилног друштва у поступке израде прописа и докумената јавних политика дефинисаног Смерницама за укључивање организација цивилног друштва у процес доношења прописа.
Канцеларија је последњих година све више експлицитно препозната у важећим прописима којима се предвиђа формирање радних и саветодавних тела органа државне управе управо као механизам за избор и укључивање ОЦД у иста (нпр. Закон о Националном оквиру квалификација Републике Србије („Сл. гласник РС“, број 27/18, Правилник о начину поступања у току притужбеног поступка, „Сл. гласник РС“, бр. 54/17). У таквим околностима, развијена је пракса транспарентног укључивања ОЦД у ова тела путем јавног позива, што је препознатно као добра пракса у Закључцима Посебне радне групе за реформу јавне управе ЕУ-Србија на састанку одржаном у мају 2018. године, те је идеја да се ова добра пракса преточи у поменуте Смернице и тиме приближи органима на свом нивоима власти.
Током претходне три године Канцеларија је, у сарадњи са предлагачима прописа и докумената јавних политика, спровела 10 јавних позива којима су изабрани представници ОЦД у радне групе и друга радна и саветодавна домаћа и међународна тела. У 2016. години путем једног јавног позива укључено је шест представника ОЦД, у 2017. години изабрано је 43 члана и заменика члана из реда ОЦД у четири радне групе и закључени меморандуми о сарадњи са 11 ОЦД путем једног јавног позива, док је кроз четири јавна позива у 2018. години изабрано осам представника ОЦД, како у радне групе, тако и у релевантна међународна тела (GREVIO, JCC).
Усвајање Смерница од стране Владе предвиђено Акционим планом за спровођење Стратегије реформе јавне управе за период 2018-2020. године, где је оно део исте активности (мера 5.1. активност 3.) заједно са припремом и усвајањем подзаконских аката уз Закон о планском систему и Закон о изменама и допунама Закона о државној управи, и предложена је активност Канцеларије за План рада Владе за 2019. годину.

III. ПОЈАШЊЕЊЕ СТРУКТУРА ДОКУМЕНТА

У уводном делу дефинисана је сврха Смерница и кључни изрази који се користе у документу. 
У глави II. под називом „Начела именовања представника ОЦД у радне групеˮ утврђена су начела на којима би требало да почива поступак избора представника организација цивилног друштва у радне групе за израду предлога докумената јавних политика и нацрта односно предлога прописа, док је сам поступак њиховог избора прецизиран у глави III. под називом „Поступак именовања представника ОЦД у радне групе“.
Овлашћења и обавезе у погледа прађења примене Смерница дефинисане су у глави IV. под називом „Праћење примене Смерница“, док су модели аката за ефикаснију примену Смерница који су њихов саставни део садржани у прилозима на које упућује глава V. под називом „Прилози“.
	У глави VI. под називом „Сходна примена“, предвиђена је примена Смерница и приликом припреме других планских докумената (документи развојног планирања и остали плански документи) и укључивања ОЦД у саветодавна тела Владе.
	У складу са главом VII. под називом „Изузеци од примене“, предвићено је да се Смернице не примењују у припреми нацрта закона или предлога докумената јавних политика у оквиру трипартитног социјалног дијалога.

IV. КЉУЧНЕ ДИЛЕМЕ

Дилема 1.
	У вези са предложеним решењима из Предлога, прва и кључна дилема је да ли члан радне групе треба да буде лице које ће се сматрати представником ОЦД и у складу са тим репрезентовати интересе и ставове ОЦД чији је члан, односно цивилног сектора у целини, или лице које је од момента избора независно у свом раду и није везано инструкцијама ОЦД која га је предложила (Видети: Начело стручности и репрезентативности/независности, тачка 6. подтачка 3) Предлога смерница). Текст Предлога смерница биће терминолошки уједначен имајући у виду одабрано решење.
Дилема 2.
	Друга дилема односи се на критеријуме и начин бодовања приликом избора представника ОЦД у радне групе, који су садржани у Прилогу 2 Предлога смерница. Поменути прилог садржи два алтернативна начина бодовања, уз напомену да је први производ дугогодишње праксе Канцеларије, а други предлог експерта који је пружао стручну подршку у припреми документа. Од учесника консултација очекује се да се изјасне у односу на алтернативне предлоге или предложе критеријуме и начин бодовања који није обухваћен понуђеним опцијама. Притом, треба имати у виду да су ови елементи Прилога 2. директно повезани са исходом Дилеме 1.
У складу са претходним, изрази означени различитим бојама у тексту Предлога смерница постављени су алтернативно и повезани су на тај начин, а коначни текст зависиће од резултата спроведених консултација. У наставку текста су на исти начин апострофирана кључна места код којих је потребно разрешити наведену почетну дилему. Како се текст не би додатно оптерећивао и чинио компликованијим за анализу, потребно је имати у виду да наведена алтернатива важи за сва места на којима се у тексту употребљава израз „Представник ОЦД“. 

V. ДОДАТНЕ ИНФОРМАЦИЈЕ

[bookmark: _GoBack]У оквиру процеса припреме Предлога смерница, а кроз техничку подршку пројекта ГИЗ „Подршка реформи јавне управе у Србијиˮ, израђена је и Родна процена утицаја Предлога смерница који се упућује на јавне консултације, а чији су налази и препоруке интегрисани у наведени документ.
